CHOW เริ่มก่อสร้างโรงไฟฟ้าในญี่ปุ่น กำลังการผลิต 12MW รับรู้รายได้ต้นปี 60
CHOW เผยบริษัทย่อย “เชาว์ เอ็นเนอร์ยี่” เริ่มก่อสร้างโรงไฟฟ้าในญี่ปุ่น กำลังการผลิต 12 MW รับรู้รายได้ต้นปี 60
30 พ.ค. 2559

นายอนาวิล จิรธรรมศิริ  ประธานเจ้าหน้าที่บริหาร บริษัท เชาว์ เอ็นเนอร์ยี่ จำกัด (CE) บริษัทย่อยที่ดูแลธุรกิจพลังงาน ในเครือบริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยถึงความคืบหน้าของการขยายธุรกิจพลังงานในเครือเชาว์ กรุ๊ป ว่าได้เดินหน้าขยายธุรกิจอย่างต่อเนื่องในพื้นที่ที่มีความเหมาะสม โดยล่าสุดได้ประกอบพิธีวางศิลาฤกษ์และตอกเสาเข็มปฐมฤกษ์ก่อสร้างโครงการโรงไฟฟ้าพลังงานแสงอาทิตย์เพิ่มขึ้นอีก 1 โครงการขนาดกำลังการผลิต 12 เมกะวัตต์ ในจังหวัด Shimane เกาะฮอนชู ทางตอนใต้ของประเทศญี่ปุ่น
“Shimane เป็นโครงการที่ต่อเนื่องจากโครงการแรกที่รับรู้รายได้ไปแล้ว คาดว่าจะใช้เวลาในการก่อสร้างประมาณ 6 เดือน มีกำหนดจะแล้วเสร็จประมาณปลายปี 2559 และคาดว่าจะรับรู้รายได้ทันทีในต้นปี 2560 ซึ่งจะทำให้ในจังหวัด Shimane มีโครงการโรงไฟฟ้าพลังงานแสงอาทิตย์กำลังผลิตรวม 23 เมกะวัตต์  ถือเป็นขนาดใหญ่ที่สุดที่ตั้งอยู่ในพื้นที่เดียวกันในปัจจุบัน”นายอนาวิล กล่าว
โดยปัจจุบัน กลุ่ม CHOW มีโครงการในญี่ปุ่นที่บริษัทลงทุนเองพัฒนาเรียบร้อยแล้ว จำนวน 9 โครงการ กำลังผลิตรวม 23 เมกะวัตต์ นอกจากนั้น ยังมีโครงการอื่นๆ ที่ลงทุน และ ร่วมลงทุนไว้ในปี 2558 จะเริ่มรับรู้รายได้ตั้งแต่ต้นปี 2559 เป็นต้นไป โดยคาดว่าภายในปี 2559 จะสามารถรับรู้รายได้จากการขายไฟได้ไม่ต่ำกว่า 80  เมกะวัตต์ 
ทั้งนี้หลังจากนี้ยังคงเดินหน้าขยายโรงไฟฟ้าในญี่ปุ่นอย่างต่อเนื่อง หลังจากความต้องการใช้ไฟฟ้าจากพลังงานสะอาดที่ไม่สร้างมลพิษอย่างไฟฟ้าจากพลังงานแสงอาทิตย์ ยังได้รับการตอบรับเป็นอย่างดีในตลาดญี่ปุ่น และบริษัทมีความเชี่ยวชาญในธุรกิจและตลาดนี้เป็นอย่างดี  นอกจากนั้น ยังได้รับการสนับสนุนทางการเงินจากธนาคาร สำหรับโครงการก่อสร้างโรงไฟฟ้าพลังงานแสงอาทิตย์ในประเทศญี่ปุ่น เพิ่มขึ้นด้วย ซึ่งจะทำให้ธุรกิจพลังงานภายใต้การบริหารจัดการของบริษัท เชาว์ เอ็นเนอร์ยี่ จำกัด ขยายธุรกิจตามแผนงานได้อย่างคล่องตัวมากยิ่งขึ้น ซึ่งจะสะท้อนรายได้จากธุรกิจพลังงานเติบโตก้าวกระโดดอย่างมีนัยสำคัญ และมั่นใจว่าปี 2559 จะเป็นอีกปีที่ยอดเยี่ยมของเชาว์ กรุ๊ป